KIRJALLINEN KYSYMYS P-2798/00

esittäjä(t): Jules Maaten (ELDR) komissiolle

(4. syyskuuta 2000)

Aihe: WHO:n raportti tupakkateollisuuden epäasianmukaisesta vaikutuksesta

1. Riippumattomien asiantuntijoiden komitea, joka tutki tupakkateollisuuden asiakirjoja ja Maailman terveysjärjestöä (WHO), julkaisi 2. elokuuta raporttinsa. Komitean havainnot osoittavat, että tupakkayhtiöt vastustavat WHO:n käynnistämää tupakka-alan valvontakampanjaa mm. järjestämällä tapahtumia, jotka vievät huomiota tupakankäytön aiheuttamilta kansanterveyden ongelmilta, pyrkimällä leikkaamaan tupakka-alan valvonnan budjetteja, yllyttämällä muita YK:n virastoja WHO:a vastaan, vääristelemällä tupakkaa koskevien merkittävien tieteellisten tutkimusten tuloksia ja mustaamalla WHO:n mainetta instituutiona. Aikooko komissio keskustella raportista (ylilääkäreistä koostuvassa) kansanterveyttä käsittelevässä korkean tason komiteassa koordinoidakseen jäsenvaltioiden reagointia raportissa olleisiin suosituksiin?

2. Mihin toimiin komissio on ryhtynyt WHO:n teettämän tutkimuksen perusteella varmistaakseen, ettei tupakkateollisuuden palkkaamilla konsulteilla ole vaikutusvaltaa komissiossa tai etteivät tupakkateollisuus tai sen edustajat pääse vaikuttamaan epäasianmukaisella tavalla komission virkamiehiin? Aiotaanko tulevaisuudessa toteuttaa minkäänlaisia lisätoimia?

3. EU:lla on merkittävä asema tupakka-alaa koskevassa lainsäädännössä ja se edustaa 15 jäsenvaltiota WHO:ssa käytävissä neuvotteluissa, joissa käsitellään tupakan valvonnan puiteyleissopimusta. Onko komissio samaa mieltä siitä, että jos tällaisia käytänteitä aletaan soveltaa WHO:ssa, on todennäköistä, että ne koskevat myös komissiota tai laajimmillaan kaikkia toimielimiä?

4. Tupakanvalvontaa käsittelevien komission yksiköiden henkilöstöä ja muita resursseja on vähennetty rajusti ja niistä on pulaa. Voiko komissio esittää taulukon vähennyksistä, joita on toteutettu sen jälkeen, kun ensimmäinen syövän vastainen eurooppalainen ohjelma käynnistettiin? Voiko komissio taata, etteivät nämä vähennykset johdu WHO:n osoittamasta tupakkateollisuuden epäasianmukaisesta vaikutuksesta?

5. Miten komissio on tehnyt päätöksensä tupakanvalvontaan suunnattavista resursseista ja millaisia resursseja tähän on myönnetty ensimmäisestä syövän vastaisesta ohjelmasta alkaen?

6. Onko komissio täysin tai osittain samaa mieltä Yhdistyneen kuningaskunnan parlamentin alahuoneen terveysvaliokunnan kanssa siitä, että komission tupakanvalvontaan suuntaamat resurssit ovat täysin riittämättömät? Aikooko komissio ryhtyä minkäänlaisiin lisätoimiin tässä asiassa?

David Byrnen komission puolesta antama vastaus

(11. lokakuuta 2000)

1. Jäsenvaltioiden kantojen koordinointi niiden toimivaltaan kuuluvissa kysymyksissä, joita käsitellään Maailman terveysjärjestön toiminnan yhteydessä, kuuluu neuvoston puheenjohtajavaltiolle. Siksi puheenjohtajavaltion olisi asianmukaisempaa järjestää tällainen keskustelu.

2. ja 3. Komissio ei tiedä palkanneensa yhtään tupakkateollisuuden konsulttia kansanterveyden alalla, ja komissio vakuuttaa arvoisalle parlamentin jäsenelle, ettei tupakkateollisuudella ole minkäänlaista vaikutusvaltaa terveys- ja kuluttaja-asioiden pääosaston henkilöstöä koskeviin päätöksiin. Toiminta viimeksi kuluneen vuoden aikana osoittaa selvästi, kuinka vakavasti komissio suhtautuu asiaan. Tupakoinnin vähentäminen on ollut kansanterveyden alalla etusijalla, ja uusi direktiiviluonnos on edennyt ripeästi neuvostossa ja parlamentissa.

4. ja 5. Henkilöresurssit määräytyvät komission työohjelmassa vahvistettujen painopistealueiden perusteella ja budjettivallan käyttäjän myöntämien varojen puitteissa. Komissio on pyytänyt budjettivallan käyttäjältä lisää henkilöstöä voidakseen huolehtia prioriteeteistaan, joihin kuuluu terveys- ja kuluttaja-asioiden pääosasto.

Syöväntorjuntaa koskevaan toimintaohjelmaan osoitettu henkilöstö käsittää tällä hetkellä yksikönpäällikön ja varapäällikön lisäksi yhden ura-alueen A virkamiehen, yhden ura-alueen B virkamiehen (osittain) sekä yhden kansallisen asiantuntijan (osittain). Tämä on vähemmän kuin ohjelman alkuvaiheessa, mutta on muistettava, että vastaava henkilöstömäärä ei ole epätavallinen tämän tyyppiselle ja ikäiselle hankkeelle. Kyseinen yksikkö hallinnoi nyt myös muita kansanterveysohjelmia, kuten toimintaohjelmaa huumausaineiden väärinkäytön ehkäisemiseksi. Kun uusia toimia aloitetaan, on henkilöstön määrän mukauduttava kehitykseen. Tupakkateollisuudella ei ole ollut vaikutusta henkilöresurssien jakoon.

6. Tupakoinnin vähentämistoimiin osoitetun henkilöstön vahvuuden määrää yhtälö, joka muodostuu yleisestä henkilöstön niukkuudesta ja kilpailevista prioriteeteista. Tupakoinnin vähentämiseksi tehtävä työ ja näin ollen henkilöstön palkkaaminen siihen säilyy tärkeysjärjestyksessä korkealla. Komissio toivoo saavansa asiassa parlamentin tuen. Tupakoinnin vähentäminen on joka tapauksessa komission ensisijainen tavoite, ja se aikoo jatkossakin varmistaa tarvittavat resurssit valittujen toimintalinjojen toteuttamiseen.